Paġna Il-COSAC (il-Konferenza tal-Kumitati għall-Affarijiet Ewropej) tikkundanna bil-qawwa l-attakki brutali mwettqa fit-13 ta' Novembru 2015 f'Pariġi u tikkondividi s-sogħba tal-familji tal-vittmi u l-poplu Franċiż. Il-COSAC titlob li jkun hawn Ewropa magħquda fil-ġlieda kontra t-terroriżmu. Il-COSAC tfakkar lill-parlamenti nazzjonali li r-rwol imsaħħaħ tagħhom fit-teħid ta' deċiżjonijiet fil-livell tal-UE għandu jinkludi l-appoġġ lill-istituzzjonijiet tal-UE fil-azzjoni rapida tagħhom kontra t-terroriżmu. Il-COSAC tafferma mill-ġdid l-importanza li tinstab soluzzjoni urġenti fuq il-bażi ta solidarjetà u l-qsim ġust tar-responsabilità, kif iddikjarat fl- Artikolu 80 tat-Trattat dwar il-Funzjonament tal-Unjoni Ewropea (TFUE), fir-rigward tas-sitwazzjoni umanitarja traġika tal-kriżi tar-refuġjati u li tingħata assistenza lil pajjiżi sħab biex dawn jindirizzaw il-kawżi oriġinali tal-migrazzjoni. Il-COSAC tilqa' ż-żieda fl-għoti ta' fondi għall-Isxati Membri l-aktar milquta u għall-Frontex, l-EASO u l-Europol. Il-COSAC tqis li l-adozzjoni ta' politika Ewropea dwar il-migrazzjoni li tkun effettiva, umanitarja u sikura saret wieħed mill-aktar objettivi urġenti tal-Unjoni Ewropea u tappoġġja lill-Istati Membri biex ikomplu jaħdmu fuq l-implimentazzjoni tal-aġenda Ewropea ppreżentata mill-Kummissjoni Ewropea. Il-COSAC tenfasizza li fl-Unjoni Ewropea, żona ta' fruntieri miftuħa u libertà ta' moviment, jeħtieġ li l-Istati Membri jkollhom approċċ konġunt biex jiggarantixxu standards għolja ta' protezzjoni għar-refuġjati permezz tat-twaqqif ta' Sistema Ewropea Komuni tal-Asil mġedda u politika tal-UE dwar ir-ritorn li tkun iktar effettiva, filwaqt li jużaw bis-sħiħ, fost l-oħrajn, il-Manwal dwar ir-Ritorn komuni u Pjan ta' Azzjoni tal-UE dwar ir-ritorn. Il-COSAC tirrikonoxxi l-ħtieġa li jkun hemm solidarjetà b'rabta mal-Istati Membri li qed jiffaċċjaw fluss bla preċedent ta' refuġjati u migranti u jilqa', f'dan il-kuntest, il-miżuri operazzjonali meħuda mill-Kummissjoni Ewropea u l-Istati Membri li jagħmluha possibbli li jsiru l-ewwel rilokazzjonijiet ta' dawk li qed ifittxu l-ażil u r-risistemazzjoni ta' migranti minn pajjiżi terzi lejn l-Istati Membri tal-UE. Barra minn hekk, il-COSAC tfakkar li hija meħtieġa koordinazzjoni mal-pajjiżi taż-Żona Ekonomika Ewropea u mal-Isvizzera, sabiex ir-riżorsi, l-esperjenza u l-opportunitajiet ikunu jistgħu jintużaw b'mod aktar effiċjenti; Il-COSAC tistieden lill-Istati Membri jżidu l-isforzi tagħhom u jissodisfaw b'pass aktar mgħaġġel l-impenn tagħhom skont is-sehem vinkolanti tagħhom. Il-COSAC tirrikonoxxi li maġġoranza ta' parlamenti jilqgħu l-proposta tal-Kummissjoni Ewropea għal mekkaniżmu permanenti ta' rilokazzjoni tar-refuġjati; jistenna bil-ħerqa l-proposta għal skema permanenti ta' risistemazzjoni u għar-riforma tar-Regolament ta' Dublin. Fl-istess ħin, il-COSAC tirrikonoxxi ir-riżervi ta' diversi parlamenti dwar dawn il-miżuri proposti mill-Kummissjoni Ewropea. Il-COSAC titlob lill-aġenziji kompetenti Ewropej (il-Frontex, l-EASO u l-FRA) jikkooperaw u jaħdmu flimkien biex iressqu rapport dwar l-operazzjoni attwali tar-Regolament ta' Dublin, u biex jivvalutaw l-impatt possibbli ta' proposti alternattivi ta' riforma. Il-COSAC hija mħassba dwar il-migrazzjoni irregolari li qed tiżdied u dwar il-kuntrabandu u t-traffikar tal-bnedmin lejn l-UE u l-għadd sinifikanti ta' migranti li qed jidħlu fl-UE li jiġu minn jew jgħaddu mill-Mediterran Ċentrali u tal-Lvant u mill-Balkani u tara ħtieġa ċara li tiġi infurzata l-ġlieda kontra l-migrazzjoni irregolari, il-kuntrabandu u t-traffikar tal-bnedmin, kif ukoll biex ikun hemm enfasi fuq l-indirizzar tal-kawżi oriġinali tal-migrazzjoni fil-pajjiżi ta' oriġini u li jkun hemm kooperazzjoni aħjar mal-pajjiżi ta' oriġini u dawk ta' tranżitu. F'dan il-kuntest, il-COSAC tappoġġja bis-sħiħ il-ftehim dwar pjan ta' azzjoni konġunt bejn l-UE u t-Turkija li jindirizza l-flussi migratorji lejn l-UE. Il-COSAC tenfasizza l-importanza tal-appoġġ lill-Ġordan u lil-Libanu. Il-COSAC tirrakkomanda;l-ġbir urġenti ta' informazzjoni dwar il-minorenni fil-fluss migratorju, u l-analiżi distinta ta' din l-informazzjoni, speċjalment il-minorenni mhux akkumpanjati; huma rakkomandatti komunikazzjoni ddedikata għal dan is-suġġett u pjan ta' miżuri urġenti, possibbilment b'kooperazzjoni mal-Fond tat-Tfal tan-Nazzjonijiet Uniti (Unicef) u l-Kummissarju Għoli tan-Nazzjonijiet Uniti għar-Rifuġjati (UNHCR). Il-COSAC tilqa' l-pjan ta' azzjoni ta' 17-il punt, li ġie miftiehem fil-25 ta' Ottubru 2015 waqt il-laqgħa dwar ir-rotta migratorja tal-Mediterran tal-Lvant/il-Balkani tal-Punent, biex tittejjeb il-kooperazzjoni bejn il-pajjiżi tul ir-rotot migratorji tal-Balkani tal-Punent sabiex tiġi indirizzata l-kriżi tar-refuġjati fir-reġjun. Il-COSAC tappoġġja l-Pjan ta' Azzjoni deċiż waqt is-Samit bejn l-UE u l-Afrika, li sar f'Valletta fil-11 u t-12 ta' Novembru 2015, li huwa sforz veru biex tissaħħaħ il-kooperazzjoni fil-qasam tal-migrazzjoni u jiġu indirizzati l-isfidi u l-opportunitajiet attwali. Il-COSAC tieħu nota tal-kwistjonijiet tal-migrazzjoni u l-żvilupp li huma marbuta ma' xulxin u tilqa' d-deċiżjoni tal-UE li ssaħħaħ il-kooperazzjoni għall-iżvilupp ma' pajjiżi terzi biex jiġu indirizzati l-sfidi komuni. Il-COSAC tenfasizza l-ħtieġa li jinfetħu rotot legali għall-migrazzjoni, sabiex jitnaqqsu t-tentattivi ta' persuni li jirriskjaw ħajjithom biex jidħlu fl-UE b'mod illegali u sabiex tiġi sodisfatta d-domanda dejjem tikber għal ħiliet u talenti fl-UE. Il-COSAC tistenna bil-ħerqa l-proposta tal-Kummissjoni Ewropea li tirrevedi l-Karta Blu f'Marzu 2016. Il-COSAC tqis li l-UE għandha bżonn protezzjoni u ġestjoni aħjar tal-fruntieri esterni tagħha, kemm dawk tan-Nofsinhar kif ukoll dawk tal-Lvant, billi jissaħħu l-kontrolli, anke permezz ta' riżorsi addizzjonali lill-Frontex, l-EASO u l-Europol, u permezz ta' persunal u tagħmir mill-Istati Membri; il-COSAC tenfasizza li l-moviment liberu tal-persuni fiż-żona ta' Schengen hija waħda mill-ikbar kisbiet tal-integrazzjoni Ewropea u li s-sigurtà fil-fruntieri m'għandhiex taffettwa l-applikazzjoni tal-acquis ta' Schengen, filwaqt li l-introduzzjoni mill-ġdid ta' kontrolli fil-fruntieri qatt m'għandha tkun aktar minn miżura għat-terminu qasir ta' żmien. Il-COSAC tistenna bil-ħerqa l-proposta riveduta tal-Kummissjoni Ewropea dwar fruntieri intelliġenti sal-bidu tal- 2016. Il-COSAC tenfasizza li l-UE għandha tkompli taħdem mill-qrib ma' organizzazzjonijiet internazzjonali prinċipali bħall-UNHCR, il-Programm ta' Żvilupp tan-Nazzjonijiet Uniti, l-Organizzazzjoni Internazzjonali għall-Migrazzjoni (OIM), l-Organizzazzjoni Internazzjonali tas-Salib l-Aħmar, l-Moviment tan-Nofs-Qamar l-Aħmar, biex tgħin fl-indirizzar tal-kriżi tar-refuġjati fil-livell dinji. Il-COSAC tqis li l-UE għandu jkollha rwol aktar prominenti fir-rivoluzzjoni diġitali globali sabiex jiġi sfruttat aħjar il-potenzjal ta' tkabbir sinifikanti li din għandha għall-kontinent u tiddeplora n-nuqqas ta' integrazzjoni f'dan il-qasam, ħaġa li tfixkel l-aċċess tal-konsumaturi tal-UE għal prodotti u servizzi onlajn bi prezzijiet kompetittivi, u li tfixkel l-iżvilupp ta' netwerks u servizzi diġitali transkonfinali. Il-COSAC tilqa' l-komunikazzjoni tal-Kummissjoni Ewropea dwar Strateġija tas-Suq Uniku Diġitali għall-Ewropa, li tagħti segwitu għall-impenn lejn Suq Uniku Diġitali Konness tal-President tal-Kummissjoni Ewropea, u tistenna bil-ħerqa l-proposti tal-Kummissjoni Ewropea għall-implimentazzjoni tas-suq uniku diġitali, b'mod partikolari dwar regoli dwar il-kuntratti transkonfinali, l-imblukkar ġeografiku, il-VAT għal kummerċ elettroniku transkonfinali u r-riforma tar-reġim tad-drittijiet tal-awtur. Il-COSAC tilqa' l-ftehim dwar ir-Regolament dwar suq uniku Ewropew għall-komunikazzjoni elettronika, li huwa pass sinifikanti lejn l-implimentazzjoni tas-suq uniku diġitali billi jippermetti t-tneħħija tat-tariffi tar-roaming sa nofs l-2017 u jipproteġi l-Internet miftuħ. Il-COSAC tistenna bil-ħerqa l-konklużjoni rapida tad-Direttiva dwar is-sigurtà tan-netwerks u tal-informazzjoni (id-Direttiva NIS) li taspira li tiżgura l-ogħla livell ta' fiduċja u sigurtà fl-UE kollha. Lilhinn mill-aspetti tekniċi u ekonomiċi tas-suq uniku diġitali, il-COSAC tistieden lill-Kummissjoni Ewropea tħejji suġġerimenti fl-aġenda li qed titħejja għal ħiliet ġodda għall-Ewropa dwar kif jittejbu l-ħiliet elettroniċi b'tali mod li r-rivoluzzjoni diġitali tkun tista' tiffavorixxi l-impjiegi u f'dan il-kuntest tenfasizza l-importanza tal-Fond Soċjali Ewropew u tal-Gran Koalizzjoni għall-Impjiegi Diġitali, b'mod partikolari fir-rigward tat-taħriġ tal-impjegati. Il-COSAC tirrikonoxxi l-bżonn li s-sistemi tat-taxxa fl-UE jiġu adattati għall-isfidi tal-ekonomija diġitali. Il-Pjan ta' Azzjoni dwar il-Vat tal-Kummissjoni Ewropea, li se joħroġ daqt, se jipprova, fost l-oħrajn, ittejjeb ir-reżistenza tal-Unjoni Ewropea għall-frodi tal-VAT permezz tal-kummerċ elettroniku. Il-COSAC tinsisti li fl-iżvilupp diġitali r-regoli dwar il-protezzjoni tal-privatezza għandhom jiġu rrispettati. Il-COSAC tenfasizza s-suċċess storiku tal-proċess ta' tkabbir tal-UE, li l-objettiv tiegħu hu li jgħaqqad mill-ġdid il-kontinent Ewropew u li jiżguraa l-istat tad-dritt, il-libertà, l-istabilità, is-sigurtà, il-prosperità u l-osservanza tad-drittijiet fundamentali. Il-COSAC tieħu nota tal-linji gwida politiċi tal-President tal-Kummissjoni Ewropea, li jeskludu aktar tkabbir matul il-mandat tal-Kummissjoni Ewropea attwali u tappoġġja l-isforzi tal-Kummissjoni Ewropea li tkompli n-negozjati dwar l-adeżjoni tal-UE u tassisti l-pajjiżi ta' qabel l-adeżjoni fl-implimentazzjoni tar-riformi; tilqa' l-pakkett ta' tkabbir tal-Kummissjoni Ewropea tal-2015/ Il-COSAC tfakkar fis-suċċess tat-tkabbir Ewropew u tenfasizza li huwa ta' importanza vitali li jiġi appoġġat il-proċess ta' integrazzjoni Ewropea tal-pajjiżi li diġà bdew din it-triq, filwaqt li tieħu nota tal-fatt li dan diġà kkontribwixxa sostanzjalment għad-demokratizzazzjoni u l-modernizzazzjoni istituzzjonali tagħhom, kif ukoll biex isiru riformi ekonomiċi kbar. Il-COSAC tenfasizza li l-kundizzjonalità eżistenti hija rekwiżit assolut għan-negozjati ta' adeżjoni u li l-Kummissjoni Ewropea għandha tevalwa bir-reqqa l-konformità tal-pajjiżi kandidati mal-kriterji ta' Copenhagen, speċjalment fl-oqsma tal-istat tad-dritt, id-drittijiet fundamentali u r-riforma tal-amministrazzjoni pubblika. Il-COSAC tfakkar fil-perspettiva Ewropea tal-Balkani tal-Punent u tilqa' l-progress li sar fin-negozjati tal-adeżjoni u fil-proċess ta' Stabilizzazzjoni u Assoċjazzjoni. Il-COSAC tenfasizza li l-prinċipju li l-pajjiżi jiġu evalwat fuq il-merti proprji tagħhom fuq il-bażi tal-progress tagħhom fin-negozjati ta' adeżjoni għandu jibqa' pedament kruċjali għas-suċċess tal-proċess ta' tkabbir, u tissottolinja l-ħtieġa li wieħed jipproċedi mingħajr dewmien fil-proċess ta' integrazzjoni Ewropea għal dawn il-pajjiżi li wrew li huma lesti u ddefinixxew l-orjentazzjoni Ewropea bħala l-objettiv politiku tagħhom. Filwaqt li l-COSAC tilqa' t-tkomplija tan-negozjati ta' adeżjoni mat-Turkija, hija tfakkar li, skont l- Artikolu 49 tat-Trattat UE, kwalunkwe Stat Ewropew li jirrispetta l-valuri msemmija fl- Artikolu 2 u li jimpenja ruħu biex jippromwovihom, jista' japplika biex isir membru tal-UE. Għal dan l-għan, il-COSAC tenfasizza li t-Turkija trid tissodisfa l-obbligi kollha tagħha li joriġinaw mill-proċess tagħha ta' adeżjoni, anke l-obbligu tagħha li tiżgura l-implimentazzjoni sħiħa u mhux diskriminatorja tal-Protokoll Addizzjonali għall-Ftehim ta' Assoċjazzjoni u li tinnormalizza r-relazzjonijiet tagħha mal-Istati Membri kollha tal-UE u tieħu nota tal-konklużjonijiet tal-Kunsill Ewropew tal-15 ta' Ottubru 2015. Waqt li tfakkar fil-kontribuzzjonijiet adottati f'Ruma f'Diċembru 2014 u f'Riga f'Ġunju 2015, il-COSAC ittenni l-impenn qawwi tagħha lejn id-dimensjoni tal-Lvant kif ukoll dik tal-Mediterran tal-Politika Ewropea ta' Viċinat. Il-COSAC ittenni li l-proċedura tal-"karta s-safra" teħtieġ titjib mingħajr bidla fit-Trattat. Il-COSAC tinforma lill-Kummissjoni Ewropea li maġġoranza kbira ta' parlamenti, li l-fehmiet tagħha huma ppreżentati fl-24 Rapport Biennali, iqisu li l-pawża ta' bejn nofs Diċembru u l-ewwel tas-sena għandha tkunu esklużi minn l-iskadenza ta' 8 ġimgħat previsti mit-Trattati għal kontroll ta' sussidjarjetà u li l-maġġoranza ddikjaraw ukoll li perjodi ta' vaganzi fl-istituzzjonijiet tal-UE għandhom jiġu esklużi ukoll. Dawn il-perjodi għandhom jitħabbru kull sena mill-Kummissjoni Ewropea. Il-COSAC tistieden lill-Kummissjoni Ewropea tqis li teskludi dawn il-perjodi ta' skadenza ta' 8 ġimgħat u tistieden it-Trojka Olandiża futura tippreżenta segwitu dwar din il-kwistjoni lill-COSAC. Il-COSAC, barra minn hekk, ittenni t-talba tagħha lill-Kummissjoni Ewropea sabiex issaħħaħ l-isforzi biex tkun żgurata kwalità aqwa u reazzjonijiet aktar fil-ħin għall-opinjonijiet motivati. Il-COSAC tinnota appoġġ wiesa' rigward il-kamp ta' applikazzjoni tal-"karta l-ħadra" bħala forma mhux vinkolanti ta' djalogu politiku msaħħaħ u koordinat, kif ukoll rieda ċara ta' kmamar, li l-fehmiet tagħha huma ppreżentati fl-24 rapport biennali, li wieħed jipproċedi b'mod flessibbli dwar kwistjonijiet proċedurali fil-qafas tad-djalogu politiku, mingħajr ma jiġi mminat id-dritt ta' inizjattiva leġiżlattiva tal-Kummissjoni u b'osservanza sħiħa tad-dispożizzjonijiet tat-Trattati attwali u tal-bilanċ interistituzzjonali tas-setgħat. Il-COSAC tinnota appoġġ favur "karta ħadra" li tista' tissuġġerixxi l-introduzzjoni ta' leġiżlazzjoni ġdida tal-UE, kif ukoll li temenda u tirrevoka leġiżlazzjoni eżistenti tal-UE. Il-COSAC tappoġġja l-idea tal-introduzzjoni ta' limitu minimu, skadenza u qafas ta' żmien għall-parteċipazzjoni f'"karta ħadra". Dan il-limitu minimu għandu dejjem ikun l-istess u, fil-każ li ma jintlaħaqx, it-test jista' jintbagħat lill-Kummissjoni Ewropea bħala test konġunt mill-parlamenti/kmamar parteċipanti mingħajr ma dan jitqies bħala "karta ħadra". Il-COSAC tħeġġeġ lill-parlamenti nazzjonali biex, kulmeta jkun xieraq, jaħdmu mill-qrib flimkien fuq "karta ħadra", sabiex l-inizjattiva tmur lilhinn minn djalogu politiku regolari mwettaq minn Parlament wieħed/kamra waħda u tikseb momentum politiku fil-livell Ewropew minħabba l-azzjoni koordinata u kooperazzjoni. Il-COSAC tirrikonoxxi l-possibbiltà li jiddaħħlu emendi fit-test inizjali wara l-iskadenza deċiża mill-Parlament/kamra inizjanti u tappoġġja l-idea li l-ffirmar ex post u l-irtirar minn "karta ħadra" jiġu permessi fi kwalunkwe stadju. Il-COSAC tenfasizza li l-mezzi ta' konsultazzjoni tal-parlamenti/kmamar interessati għandhom jitħallew f'idejn il-Parlament/kamra inizjanti. Il-COSAC tistieden it-Trojka Olandiża futura tippreżenta segwitu dwar din il-kwistjoni lill-COSAC.
Extracted from C_029_2016.html